ফের মমতা বন্দ্যোপাধ্যায়ের গাড়িতে মুকুল রায়। নেতাজি ইন্ডোরে গুলাম আলির অনুষ্ঠান। মমতা বন্দ্যোপাধ্যায়ের গাড়িতে চেপেই নেতাজি ইন্ডোরে গেলেন মুকুল । ঘটনাচক্রে যেদিন সিজিও কমপ্লেক্সের সামনে দিনভর সারদা ইস্যুতে তৃণমূলের বিরুদ্ধে তোপ দাগছেন বামেরা, ঠিক সেদিনই  মমতা বন্দ্যোপাধ্যায়ের গাড়িতে  মুকুল রায়। নতুন বছরের প্রথম দিনে তৃণমূলের প্রতিষ্ঠা দিবসে, প্রায় ন মাস পর, কালীঘাটে মমতা বন্দ্যোপাধ্যায়ের বাড়িতে গিয়েছিলেন মুকুল। সেদিন দুজনের মধ্যে কথা হয় প্রায়  ঘণ্টাখানেক। আর আজ  মমতা বন্দ্যোপাধ্যায়ের গাড়িতে চেপেই নেতাজি ইন্ডোরে গেলেন মুকুল। তাহলে বিচ্ছেদ পর্ব ঘুচে গিয়ে সম্পূর্ণ হল কি বৃত্ত?
 ওয়েব ডেস্ক: দীর্ঘদিন পর মমতা বন্দ্যোপাধ্যায়ের গাড়িতে মুকুল রায়। নেতাজি ইন্ডোরে গুলাম আলির অনুষ্ঠান। দলনেত্রীর গাড়ি চেপেই নেতাজি ইন্ডোরে গেলেন মুকুল। তাহলে কি এবার মুকুল রায়কে ধীরে ধীরে প্রকাশ্যে আনছেন দলনেত্রী? জল্পনা বাড়ছে রাজনৈতিক মহলে। পরের কয়েকটা মাসে মুকুল-তৃণমূল সম্পর্কে শৈত্য। কখনও বিজেপি, কখনও আবার কংগ্রেস। বার বার ব্রেকিং নিউজ মুকুল রায়ের শিবির বদলের চেষ্টা। গুঞ্জন ছড়ায় নতুন দল গড়া নিয়েও। বছর ঘোরার মুখে কাহানি মে টুইস্ট। সেন্ট্রাল হলে ডেরেক ও ব্রায়েন, দীনেশ ত্রিবেদীর সঙ্গে স্যুপালাপে মকুল রায়। আবারও সেন্ট্রাল হল। এবার খোদ দলনেত্রীর সঙ্গে দেখা, কথা। শৈত্য কাটিয়ে সেদিন দলের ভরসাযোগ্য সেনাপতিকে টোস্ট খাইয়েছিলেন তৃণমূল নেত্রী। রাতে ভাইপো অভিষেকের বাড়িতে চাইনিজ। বরফ গলার ইঙ্গিতটা জোরালো হচ্ছিল। টোস্ট- চাইনিজ হাত ধরে শুরু ডিপ্লোম্যাসির বৃত্তটা কিছুটা সম্পূর্ণ হয় তৃণমূলের প্রতিষ্ঠা দিবসে। বছরের প্রথমদিনটাতেই দলনেত্রীর কালীঘাটের বাড়িতে যান মুকুল রায়। দূরত্ব মুছে মুকুলকে চা খাওয়ান নেত্রী।  ঘণ্টাখানেক বৈঠকও হয়। বৃত্তের বাকি অংশটা বোধহয় আরও কিছুটা এগোল মঙ্গলবার। দীর্ঘদিন পর মমতা বন্দ্যোপাধ্যায়ের গাড়ির পিছনের সিটে দেখা গেল মুকুল রায়কে। স্যুপ, টোস্ট, চাউমিন, চায়ের পর এবার সোজা নেত্রীর গাড়িতে। অনুষ্ঠান শেষে মমতা বন্দ্যোপাধ্যায়ের গাড়িতেই কালীঘাটে ফেরেন মুকুল রায়। বৈঠক হয় দুজনের মধ্যে।  তৃণমূলের অন্দরে জোর জল্পনা, ভোটের আগেই দলে বড়সড় দায়িত্বে ফিরছেন মুকুল । এদিনের সওয়ারি হওয়া কি তারই ইঙ্গিত?